Chuka 1 (mes-ot 2014)

Swasti!

Walaa un-ney chuka de un-ney jurnal pa Lingwa de Planeta. Nu he nami it «Jiva» - sim bikos olo es jiva. Pa jurnal yu mog findi koy rakontas e makalas skriben bay planetistas, yoshi koy simple texta fo ke yu mog tamrini yur lidepla, yoshi koy joka e geim fo amusi.

Si yu yao ke pa sekwi-she edita nu adi makala skriben bay yu, dan sendi ba it a nu, pa Faskitaba to Facebook o pa Lideplandia-sait lidepla.org.

Nu gro-nadi ke yu pri it!

= May anubav om jengun-ney lingwas = (Martín Rincón Botero)

Sedey me wud yao rakonti idyen om may personale historia gwansi-yen jengun-ney lingwas e om koy may duma pa sey tema. Kom fo mucho jen, olo begin-te kun Esperanto.

Mucho yar bak me audi om sey lingwa via may patra kel shwo a me, ke ye „universale lingwa“ nami-ney „Esperanto“. Lu he audi sol nam e konsepta, bat bu mog shwo pa it. Lu lekti-te om it shayad pa koy jurnal. Lu dumi pa toy taim ke it es ya koysa nove, kwasi nove inventa, kom wan kel lekti om nove auto-prototip - toy sorta de teknologia, kel es tanto novem gaoley, ke it existi haishi sol pa menta de suy kreater. Lu bu jan-te ke it es koysa yo aika lao, fon prelaste sekla.

Afte mucho yar, al ke me yo es pa universitet in Bogota studi-yen komposa, sey tema ek-lai a may kapa. Me turan yao-te lerni koy nove suoni-she wordaful kosa. Me shuki dan om Esperanto pa kitabaguan, ewalaa lao lernikitaba den kel-ney nam me bu remembi al nau.

In beginsa to bin muy amusi-she, tu lerni sey lingwa. Toy lerning bin yoshi aika talimi-she, sikom me en-samaji mucho om gramatika, por oli sey distintive finika (examplem -a, -e, -i, -o, -u, -as, -is, -os, etf.) ke oni sempre yusi fo marki farke gramatike elementa.

Me pri-te Esperanto kom kwasi arta-gunsa. Me to komposer fasilem mog imajini komo doktor Zamengof kom vere artista selekti-pren wordas fon westa-ney lingwas al gro-mediti-analisi li-ney prope karakteres e ti li hunti mutu na resulta.

Yedoh afte para mes me findi mushkilitaa pa sey lingwa. Ye kelke kosa kel es simplem mushkile. Pa exampla, sey fakta, ke oni mus sim memorisi transitive e butransitive verbas, dabe pravem yusi akusativa, it bin mucho pyu kem to ke may kapa mog-te duyfu pa toy taim. Sertem simile problema mog en-ye al lerni otre lingwa, examplem, doiche (me jivi al nau in Lubek e majbur lerni it), bat den Esperanto me pri-te sol fo amusa, e si it hev sey dela ke oni bu hev vaika pa espaniol, may mata-lingwa, - se bu es koysa ni fasile ni drole...

Naturalem me geti inu lekting om otre simile lingwa-proyektas, dabe may amusa wud mog fai for. Tak me lerni shwo idyen Ido e me lekti om Novial e me findi mucho tal proyekta, mucho pyu kem me imajini-te. Den Novial me pri osobem, bat it bin buposible findi jenta kel shwo it, e proyekta es maistegrad frosten. Dan me findi Lingwa de Planeta. Sey proyekta es fo me muy interes-ney. It bin un-ney ves ke me vidi Asia-ney wordas inklusen, e se dai tak-tu-shwo exotike masala a lingwa. Wordas es hir generalem kurte e sonore. It suoni a may aures muy hao e gramatika es muy fasile.

Atarafi-yen toy kwasi fanatike sentas kel ye pa Esperanto-munda, me dumi ke it wud bi muy hao si mucho pyu jenta wud lerni koy jengun-ney lingwa. Bu es muy muhim kwel. Si 6 miliarda jen lerni kolektiva-nem vaika 5 „internasionale lingwa“, problema de internasionale komunika wud bi maistem paliaten. Sey tema mah me remembi lingwistike halat in Lubek inter auslander. It es maistem drole e konfusi-she pa same taim tu shwo pa doiche kun otre auslander, osobem kun Asia-jen. Me kwesti swa kwo li wud dumi om tal lingwa...

---

Esperanto es al nau zuy shwo-ney jengun-ney lingwa in munda: sirke 50 mil jen janmog shwo it e oftem yusi it, e pyu kem 1 milion jen janmog pyu o meno lekti it.

''Doktor Zamengof publiki un-ney syao kitaba om Esperanto pa yar 1887, afte pluri-yar-ney gunsa. Toy kitaba konteni introdukta, fule gramatika do 16 regula e worda-lista (pyu pravem, riza-lista) do sirke haf-mil worda (riza). Un-ney kitaba es publiken in Rusia, bat versu beginsa de 20-ney sekla esperantista ye yo in mucho landa. Depos 1905 ol-munda-ney esperantista-asembla gei fai hampi kada yar.''

''Al nau ye aika mucho jurnal, kitaba, radio etf. pa Esperanto.''

---

Himna de Esperanto
(beginsa)

Inu munda lai un nove senta E pa munda go un forte voka; E bay alas de ajile feng nau Hay it flai fon lok’ a otre loko.

Bu a duszian toy hema-pyase Den familia jen-ney it atrakti, Bat a munda kel dushmani sempre Den harmonia, libritaa it wadi.

---

Objeta kontra interlingwa
Oni shwo oftem ke konstrukti-ney lingwa bu mog bi sam hao kom naturale-la. Ver, nuy internasion-ney lingwa bu es tanto riche kom inglish, ni tanto elegante kom franse, ni tanto vigorful kom doiche, ni tanto jamile kom italiano, ni tanto nuansaful kom ruski, bu es tanto «domlik» kom nuy janmalingwa. Oni laudi e valorisi oli sey hao kwalitaa de nasion-ney lingwa, bat oni fogeti ke lingwa hev sey kwalitaa sol wen janma-shwoer yusi it.

Interlingwa fasilem mog bi pyu riche kem fransejen shwo na inglish, pyu elegante kem danskejen shwo na franse, pyu vigorful kem doiche de koy italianos, pyu jamile kem italiano de inglish-jenta, pyu nuansaful kem ruski de doiches e pyu «domlik» kem may janmalingwa shwo-ney bay ruskis. Sikom nuy lingwa es helpalingwa, oni mog justem kompari it sol kun naturale lingwa shwo-ney bay auslander. Dan ye nixa fo shami.

(Otto Jespersen (autor de Novial))

= Un-ney Munde Gwer = (Olivier Simon)

''Pa sey yar es 100 yar depos beginsa de Un-ney Munde Gwer. Es hao kausa fo mah swa remembi om sey gro-disasta de 20-ney sekla.''

Munde Gwer Un oposi dwa sistema de aliansas: pa un taraf, Triple Antanta (Frans, Rusia, Unifen Regilanda), pa otre - «Sentre Imperias» (Doichland, Osterraih-Majarorsag). In kada koalisia un stata es tayar fo riski arma-ney konflikta dabe resolvi swa-ney inen-ney krisa: Imperia Rusia blisifi a revolusion, e Imperia Osterraih-Majarorsag es vaste konglomerat de jenmines Dunay-ney, feblisen bay interne problemas.

Krisa explosi pa 28 mes-sit 2014, afte kila de Franz Ferdinand, hereder de tron Osterraih-Majarorsag-ney in Sarayevo (Bosna), kila om kel kabinet Wien-ney mah-responsi direktem Serpska. Afte ultimatum refusen, Osterraih-Majarorsag ataki Serpska. It-ney alianser Rusia desidi suporti it, kunpren-yen Frans e poy Unifen Regilanda, al ke Doiche Imperia hunti a swa-ney alianser Osterraih-Majarorsag. Pa 2 mes-ot 1914, Europa es agnisi-ney. Duran sekwi-meses, turk-Osmanli-Imperia hunti a sentre Imperias, e Italia zin Antanta. Farke stabas expekti kurte gwer, do ajile armee muvas. Nulwan gesi komo mucho da agni-mahta de moderne armas mog shanji olo.

In westa, doiche armee probi invadi Frans fon norda, tra Belgie, yedoh sun gei bloki pa Marne riva (mes-nin 1914). Pa mes-shi ambi armee oltaim trai sirkumi mutu al fai handak, til ateni Norde Mar. Duran yar 1915 oni trai rupti sey fronta, bat oli traisa fali, e muchos gei kili.

In esta, buhao tayaren Rusia subi grave hasimas, bat grantaa de it-ney teritoria mah-buposible a sentre Imperias den fin-ney jita.

Fon 1915 a 1918 ye gwer do exosta, osobem kruele por nove armas, kom toxin-gases. In 1916, probas de fronta-rupta kili, sin resulta, kelke sto mil jen (batalas de Verdun, de Somme). In gwer-ney landas sarwe mobilisa de ekonomike medias gwansi ol populasion e mah-degradi jiva-kondision. Gwer gwansi mar-ney pin-daos toshi. Unifen Regilanda e Frans trai mar-bloki Doichland, ewalaa it jawabi bay submarine gwer, torpedi-yen nochauke komerse shipes de landas i gwer-ney i neutrale, also gwer gwansi oltaim pyu mucho landa e fa verem munda-ney.

In 1917 fatiga e falta de kuraja fa-gran. Por li en-ye gunstopas in Frans, e revolusion in Rusia mah sey landa stopi batali in mes-tri de 1918. Bat Rusia-ney lusa es kompensi-ney fo Antanta bay ke Unifen Statas zin gwer pa swa-ney tur (mes-char 1917).

US suporti Antanta, un-nem ekonomikem, poy armee-nem, al  ke exosta de Doichland  fa-gran  e disturbas  in Osterraih-Majarorsag ribegin. Sub unisi-ney komanda de franse general Fosh, Antanta-membas rupti doiche fronta in saif 1918. Pa mes-shi-un Osterraih-Majarorsag stopi batali, al sta pa fule krusha. Revolusion dan explosi in Doichland al mah imperia-ney staba demandi gwer-stopa kel eventi pa 11 mes-shi-un 1918.

''Al nau situasion pa nuy planeta es snova aika mushkile, iven danjaful: it mog dukti ya iven a nukleare munda-gwer.

Generalem, organisa de nuy sivilisasion es buhao. Kada landa konkuri kun kada otre-la e yao pai pyu profit, pyu resursa. Pa sey dao jenley mog tabahi. Oni nidi humanistike transforma de sosietaa, dabe farke landa bu luchi kun mutu bat helpi mutu. Sol unifen jenley mog ausjivi e sigurem go inu futur. Por se devisa de lidepla es «Pro unitaa de Arda!»''

= Kosmike ritma e stasa de jen = (Dmitri Ivanov)

Jen-ney stasa dependi fon mucho faktor, partikularem fon stasa de surya, fon stasa de ol surya-sistema. Walaa un interes-ney graf. Kalkula es basi-ney on sertene astronomike data e reflekti shanja de pluri fisike parametra de surya-sistema.

On graf ye dwa kurva: blu-la e rude-la. Blu kurva karakterisi interne HARMONIA de surya-sistema, rude kurva deskribi ENERGIA, aktivenesa.

Wen blu kurva es sobre nol, stasa es harmonike e stabile. Es sirke dwa trifen (2/3) de taim. Wen valu de blu kurva es negative, stasa de eni organisma bikam noharmonike, nostabile.

Wen rude kurva es sobre nol, stasa es aktive, ful de energia. Ye vigor, kreativitaa. In tal perioda es hao tu fai kreative gunsa. Wen rude kurva es sub nol, jiva-aktivitaa lwo. Es kwasi perioda de reposa. Tu fai kreative gunsa in tal perioda es mushkile.

Oni vidi ke mes-ot e mes-nin de yar 2014 es ambi mes do positive harmonia e do maistem positive energia (exepte beginsa de mes-ot). Fon graf bu es klare ob energia es positive in beginsa de mes-nin (kurva es ga bli nol); data shwo ke energia es idyen sobre nol.

= Poesia =

''Budavem un-ney papir-kitaba pa lidepla es publiken. Es «Alisa-ney Aventura in Divalanda». ''

Hir nu wud yao prisenti poema to preworda.

On akwa lentem glidi nu sub golde surya-ray. Dwa syao bracha bukushal zai remi ga bukway, e syao handas bu oltaim dirigi bota pai.

Tri wan sin pita! Garme es, me yao somni gro. Yedoh yu pregi dabe me koy fabula wud shwo. E kontra tri pa hunta vos un sole vos mog kwo?

E Un-ney wan sin dera fai edikta de «Begin ya!» E Dwa-ney pregi dabe ye «absurdika in it ya!» E Tri-ney interrupti me bat bu oltaim. Merit’ ya.

E nau yo silensa ye e fabula begin, e gela chaukem zai go tra diva-ney shulin, amigem shwo kun farke wan e inu garden zin.

Walaa, fantasia fa-wek, suy kwan yo suhefai. «Me finrakonti olo poy,» - ajorni fin me trai. Bat «Es yo poy, kontinu ba!» felise voses krai.

Tak kresi sey rakonta for, pyu longe it bikam, eventa chu, un afte un, ajib e nopinchan. A dom zai go alegre tim sub surya do aksham.

Alisa! Pren kitaba sey e pon a plasa tal, wo kinda-drima jivi for sub taim-ney vual, kom wander kipi faden flor fon blage landa dal.

= Simple texta =

Si es haishi mushkile fo yu tu lekti gran texta pa lidepla, hir yu mog lekti dwa syao fasile yuma-rakonta.

In sey dwa texta oli zwo-worda es marken rude e oli kwo-worda marken blu.

(«Simple texta» es originalem bay L.A.Hill, piktura bay Anna Veltfort)

Al bi skola-gela, Meri Smit yao-te bikam talimer, bikos ela gro-lubi kindas. Ewalaa al hev dwashi-un yar, ela begin talimi in syao skola. Ela es hao talimer, ela ridi mucho kun kindas tuhun. Li pri ela.

Undey un gela de elay klas shwo: «Mis Smit, way man-ney har fa-grey bifoo ta-ney mustash e barba?»

Meri ridi e jawabi: «Me bu jan, Helena. Way suy har fa-grey bifoo mustash e barba?»

«Me toshi bu jan, mis Smit», Helena jawabi, «bat he eventi tak an may patra». Otre kindas in klas ridi al audi se.

Poy un boy shwo: «Me jan, mis Smit. Man-ney har sempre fa-grey pa un-ney bikos it es pa shi-sit yar pyu lao kem mustash e barba».

Jinni safari pa Nyu-Ingland bay auto. Unves ela stopi in syao vilaja dabe kan jamile lao kirka. Bifoo it ye kabralok, e un lao man zai rasti herba sirkum kabras.

Jinni chu auto, zin kabralok e kan kelke kabra. Poy ela go-lai a lao man e shwo a ta: «Hao sabah! Sey vilaja, ob jenta oftem morti hir?» Lao man stopi gun fo kelke sekunda, kan Jinni atentem, poy shwo: «Non, li morti un ves».

Jinni ridi al audi se, poy shwo a lao man: «Skusi. Me bu he shwo se pravem. Me sal kwesti otrem: sey vilaja, ob mucho jenta morti hir?»

Lao man snova stopi gun. «Ya», ta shwo, «li oli morti». Poy ta en-rasti herba snova.

= Nu plei ba! =

Kwel worda es: idri, hows, ayso, bjaaiw, ugn, ahodc, ons, kdnai, abatik, idau, ank, asfair, liemaj, ilefas, emiuklhs, atam

Krosworda:

2. reposi al klosen okos 6. kosa kel konti taim 7. wo kindas lerni 8. oni vidi it in skay pa nocha 9. kan - vidi, slu - ...

1. muy syao kinda 3. un-ge mani 4. wo oni kupi koysa 5. oni skribi in it 10. it dai a nu luma e warma

Enigma:

Un yar hev 12 mes. 7 mes hev 31 dey. Kwanto mes hev 28 dey?

Wen yu mah may derma wek, me bu plaki. Bat yu plaki gro. Me es kwo?

Jimmi-ney mata hev 4 kinda. Un-ney-la nami Undi, dwa-ney-la nami Dwadi, e tri-ney-la nami Tridi. Kwel es nam de char-ney kinda?